Ako ste jedan od sve brojnijih korisnika raznih adblockera, odnosno softvera koji omogućuje blokiranje prikazivanja 'display' oglasa na internetu, od danas ćete na jednom od najposjećenijih hrvatskih portala, Net.hr-u, na mjestu gdje se inače nalaze fotografije naići na natpis: “I mi moramo od nečeg živjeti. Isključite adblock i podržite hrvatsko novinarstvo”.

Sven Čujić, direktor prodaje Telegram Media Grupe, čiji je Net.hr dio, najavio je da o tome razmišljaju još u listopadu, kada smo pisali o problematici adblockera. Otkriva kako su mjerenjem na njihovim, ali i partnerskim portalima, došli do podatka kako adblockere koristi od 5 do 15% čitatelja, a s obzirom na svjetske trendove, taj bi postotak mogao postajati sve veći.

Ako uzmemo u obzir da su to većinom posjetitelji desktopa koji je i dalje u fokusu oglašivača, brojke su još i gore. Kako je display i dalje glavni izvor prihoda, odlučili smo se ukazati na problem i pokušati preobratiti barem nekoliko čitatelja 🙂

Hoće li ovaj potez utjecati ipak na više od nekolicine čitatelja, Sven “ne želi gatati”, ali rado će podijeliti i prve rezultate kad prođe dovoljno vremena. Također, očekuje da će se i ostali veliki igrači pridružiti ovoj inicijativi, pogotovo ako se pretpostavi da se suočavaju sa sličnim problemima.

Utjecaj kvalitete sadržaja na korištenje adblockera

U listopadu je Sven naveo i kako povećavanjem broja korisnika adblockera može doći samo do snižavanja kvalitete sadržaja, a svima je u cilju da se sadržaj poboljšava. Net.hr-u će mnogi zamjeriti nižu kvalitetu samog sadržaja i takozvane clickbait naslove, ali Sven napominje da se i to mijenja.

Clickbait praksa je davno ukinuta, danas posjetitelji nemaju zamjerke na naslove, a unatrag mjesec dana Telegram Media Grupa formirala je integriranu redakciju Net.hr-a i Telegrama te imenovala Dražena Arapovića, dugogodišnjeg urednika Jutarnjeg te pokretača i izvršnog urednika Telegram.hr-a, na mjesto glavnog urednika, što je još jedan korak naprijed po pitanju kvalitete.

Utječe li niža kvaliteta sadržaja na povećanje korištenja adblockera? Smatra da ne, nego da je zaključak da čitatelji koriste adblockere zbog reklama, a ne sadržaja.

Eksperimentiranje s drugim oblicima oglašavanja, ali…

Pozivanje čitatelja da ne koriste adblockere ili nešto ekstremnije rješenje, blokiranje korisnika koji blokiraju reklame, kao što je to napravio Bild, čini se kao gašenje požara, dok se s pravim problemima ipak treba uhvatiti u koštac. Promjena sadržajne strategije? Poslovnog modela? Čini se da će mediji morati eksperimentirati i tražiti ono što im najviše odgovara. I Telegram Media Grupa eksperimentira, ali teško je pobjeći od činjenice da display oglasi i dalje čine većinu zarade:

Naravno, radimo i druge vrste oglašavanja, ali u samom postotku prihoda to je još uvijek manji dio u odnosu na prihod od banner oglašavanja. Oglašivači nemaju nikakve koristi od posjetitelja koji koriste adblocker (što se tiče bannera), a omogućili smo im prikaz slika na promo tekstovima kako ih ne bismo zakinuli.

Korištenjem adblockera čitatelji vrlo jasno pokazuju što misle o trenutnim modelima oglašavanja. Agresivne i za korisnike nerelevatne reklame koje zauzimaju veći dio “površine” portala, vire ili iskaču iz svih kuteva, videi koji se sami pokreću… Sve je to natjeralo mnoge da nađu instant-rješenje – blokiranje. Samim time, stradao je tu i određen broj “nevinih”, medija koji možda nisu pribjegavali agresivnijim metodama, ali su u blokirani s ostatkom u paketu. Naime, tek će manji broj korisnika adblockera omogućiti prikazivanje reklama na određenim portalima, stoga je poruka jasna – nešto se mora promijeniti. Ostaje glavno pitanje: Što i na koji način? Net.hr je odabrao svoj put, a vrlo je vjerojatno da će mu se na njemu pridružiti i drugi veliki portali.

No, je li to pravi način? Kakvu biste vi promjenu željeli vidjeti?